b'\n_START_ARTICLE_\nTasavallan suojelulaki\n_START_PARAGRAPH_\nTasavallan suojelulaki on s\xc3\xa4\xc3\xa4detty Suomessa suojelutilan perusteeksi kahteen otteeseen. Vuonna 1930 s\xc3\xa4\xc3\xa4dettiin tasavallan suojelulaki niin sanottujen kommunistilakien yhteydess\xc3\xa4. Sen nojalla presidentti saattoi torjua maahan kohdistuvaa uhkaa asetuksin, joilla tarvittaessa saatettiin rajoittaa kansalaisten perusoikeuksia. Vuonna 1932 lakia sovellettiin M\xc3\xa4nts\xc3\xa4l\xc3\xa4n kapinan j\xc3\xa4lkeen lapualaisiin. Laki oli voimassa vuoteen 1935._NEWLINE_Tasavallan suojelulaki pantiin voimaan j\xc3\xa4lleen 6.10.1939. Lain turvin voitiin rajoittaa kansalaisten henkil\xc3\xb6kohtaista vapautta, oikeutta valita asuinpaikkansa ja liikkumista maassa. Sen perusteella oli mahdollista m\xc3\xa4\xc3\xa4r\xc3\xa4t\xc3\xa4 turvas\xc3\xa4il\xc3\xb6\xc3\xb6n henkil\xc3\xb6t, joiden toiminnan katsottiin vahingoittavan maanpuolustusta, sis\xc3\xa4ist\xc3\xa4 j\xc3\xa4rjestyst\xc3\xa4 ja turvallisuutta tai huonontavan maan suhteita muihin maihin tai joita perustellusti ep\xc3\xa4iltiin t\xc3\xa4llaisesta toiminnasta. Lain seurauksena oli sitten laajoja kommunistien ja heit\xc3\xa4 tukeneiden ryhmien j\xc3\xa4senten pid\xc3\xa4tyksi\xc3\xa4. Laki oli ensin voimassa vuoden 1942 loppuun. Sit\xc3\xa4 jatkettiin kuitenkin yhteens\xc3\xa4 nelj\xc3\xa4 kertaa (1942, 1944, 1945 ja 1946), niin ett\xc3\xa4 se oli voimassa aina vuoteen 1947. Lain voimassaolo p\xc3\xa4\xc3\xa4ttyi Pariisin rauhansopimuksen allekirjoituksen j\xc3\xa4lkeen.'